รัฐบาลพร้อมคิกออฟปูพรมฉีดวัคซีนโควิด-19 แก่ประชาชนทั่วประเทศ พร้อมกันวันพรุ่งนี้  สร้างภูมิคุ้มกันหมู่
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ในวันพรุ่งนี้ (7 มิ.ย.64) รัฐบาลจะคิกออฟปูพรมฉีดวัคซีนโควิด-19 ให้กับประชาชนพร้อมกันทั่วประเทศ ซึ่งเป็นไปตามแผนที่วางไว้ว่าจะต้องระดมฉีดให้แก่ประชาชนได้ประมาณ 50 ล้านคน ภายในสิ้นปี 2564 เพื่อให้เกิดภูมิคุ้มกันหมู่ โดยได้เตรียมความพร้อมไว้ทุกภาคส่วนแล้ว ทั้งสถานที่ให้บริการ ซึ่งในกรุงเทพมหานครมีจุดให้บริการมากกว่า 150 แห่ง ทั้งในสถานพยาบาลและนอกสถานพยาบาล ส่วนต่างจังหวัดมีจุดบริการประมาณ 1,400 แห่งทั่วประเทศ รวมถึงการกระจายวัคซีน ซึ่งในเดือนมิถุนายนจะได้รับวัคซีนประมาณ 6 ล้านโดส และทางกระทรวงสาธารณสุขได้กระจายวัคซีนไปทั่วประเทศแล้ว เพื่อให้บริการแก่ประชาชนอย่างทั่วถึงและเป็นธรรม เบื้องต้นยืนยันว่าผู้ที่ได้รับนัดหมายให้ฉีดวัคซีนในวันพรุ่งนี้สามารถเข้ารับการฉีดวัคซีนได้ตามกำหนด โดยให้นำบัตรประชาชนและเอกสารนัดหมายมาแสดงต่อเจ้าหน้าที่เพื่อความสะดวกและรวดเร็วสำหรับวันพรุ่งนี้ (7 มิ.ย.64 )นายกรัฐมนตรี จะตรวจเยี่ยมศูนย์ฉีดวัคซีนที่สถานีกลางบางซื่อและศูนย์ฉีดวัคซีนผู้ประกันตนมาตรา 33 ที่สนามกีฬาไทยญี่ปุ่น-ดินแดง โดยโอกาสนี้นายกรัฐมนตรีจะมอบนโยบายและติดตามความพร้อมการให้บริการฉีดวัคซีนผ่านระบบวิดีโอ คอนเฟอร์เรนซ์ 5 จังหวัด ได้แก่ จังหวัดเชียงใหม่ ชลบุรี นครราชสีมา ขอนแก่นและจังหวัดภูเก็ต